সোমবার বিকেলে হাওড়ার বালির বাদামতলায় নিজের ফ্ল্যাটের মধ্যেই খুন হয়ে যান গৃহবধূ রাখি সিংহ। বছর পঁয়ত্রিশের ওই গৃহবধূকে গলাকাটা অবস্থায় উদ্ধার করেন তাঁর প্রতিবেশীরা। রাতে কলকাতা মেডিক্যাল কলেজে মৃত্যু হয় রাখিদেবীর।
কিন্তু কে এই গৃহবধূকে খুন করল, কেনই বা তাঁকে খুন করা হল, তা নিয়ে এখনও ধন্ধে রয়েছে পুলিশ। যদিও খুনিরা গৃহবধূর পূর্বপরিচিত বলেই সন্দেহ করা হচ্ছে। কারণ, রাখিদেবীর দুই মেয়ে রয়েছে। বড় মেয়ের বয়স ৬ বছর। সোমবার বিকেলে ওই আবাসনেরই অন্য একটি ফ্ল্যাটে পড়তে গিয়েছিল ওই শিশুটি। সেখানে গিয়ে সে জানায়, বাড়িতে দুই ‘আঙ্কল’ এসেছে। এর কিছুক্ষণ পরেই রাখিদেবীর চিৎকার শুনতে পান প্রতিবেশীরা। শুধু তাই নয়, রাখিদেবীর ফ্ল্যাটের বসার ঘরে একটি প্লেটে ভুজিয়াও রাখা ছিল। যা অতিথি আপ্যায়নের জন্যই দেওয়া হয়েছিল বলে মনে করছেন তদন্তকারীরা। পুলিশের ধারণা, পরিচিত কেউ না হলে ফ্ল্যাটের দরজাও খুলতেন না রাখিদেবী। ফলে কারা সোমবার ফ্ল্যাটে এসেছিল, তাই এখন জানার চেষ্টা করছে পুলিশ।
রাখিদেবীর স্বামী মনোজ সিংহের সঙ্গে ব্যবসায়িক শত্রুতার জেরে এই খুন কি না, তাও খতিয়ে দেখছেন তদন্তকারীরা। পুলিশের নজর অন্য দিকে ঘোরাতেই সম্ভবত ঘরের মধ্যে বেশ কিছু গয়নার বাক্স ছড়িয়ে রেখে যায় আততায়ীরা। যদিও, কোনও মূল্যবান জিনিস খোয়া গিয়েছে কি না, তা এখনও স্পষ্ট নয়।
দেখুন ভিডিও ১

দেখুন ভিডিও ২

দেখুন ভিডিও ৩